Id-Direttiva tal-Kunsill
tal-25 ta’ Lulju 1975
li tadatta għall-progress tekniku d-Direttiva tal-Kunsill Nru 71/320/KEE tas-26 ta’ Lulju 1971 dwar l-approssimazzjoni tal-liġijiet ta’ l-Istati Membri li għandhom x’jaqsmu mal-mezzi ta’ l-ibbrejkjar ta’ ċerti kategoriji ta’ vetturi bil-mutur u l-karrijiet tagħhom
(75/524/KEE)
IL-KUMMISSJONI TAL-KOMUNITAJIET EWROPEJ
Wara li kkunsidrat it-Trattat li jistabbilixxi l-Komunità Ekonomika Ewropea;
Wara li kkunsidrat id-Direttiva tal-Kunsill Nru 70/156/KEE [1] tas-6 ta’ Frar 1970 dwar l-approssimazzjoni tal-liġijiet ta’ l-Istati Membri li għandhom x’jaqsmu ma’ l-approvazzjoni tat-tip ta’ vetturi bil-mutur u l-karrijiet tagħhom, kif emendata bl-Att [2] anness mat-Trattat li jirrigwarda l-adeżjoni ta’ Stati Membri ġodda għall-KEE u KEEA iffirmat fi Brussel fit-22 ta’ Jannar 1972, u b’mod partikolari l-Artikoli 11, 12 u 13 tagħha,
Wara li kkunsidrat id-Direttiva tal-Kunsill Nru 71/320/KEE [3] tas-26 ta’ Lulju 1971 dwar l-approssimazzjoni tal-liġijiet ta’ l-Istati Membri li għandhom x’jaqsmu mal-mezzi ta’ l-ibbrejkjar ta’ ċerti kategoriji ta’ vetturi bil-mutur u l-karrijiet tagħhom, kif emendata bl-Att [4] anness mat-Trattat li jirigwarda l-adeżjoni ta’ Stati Membri ġodda għall-KEE u KEEA iffirmat fi Brussel fit-22 ta’ Jannar 1972, u b’mod partikolari l-Artikolu 5 tagħha;
Billi fid-Direttiva Nru 74/132/KEE [5] tal-11 ta’ Frar 1974, il-Kummissjoni adottat dispożizzjonijiet li jadattaw għal progress tekniku d-Direttiva tal-Kunsill tas-26 ta’ Lulju 1971 imsemmija hawn fuq; billi dawn id-dispożizzjonijiet jirrelataw biss għad-distributuri ta’ pressjoni tal-brejkijiet u mhux, għalhekk, għall-kondizzjonijiet ta’ kompatibilita; billi sabiex jiġu evitati ċerti kombinazzjonijiet ta’ vetturi (vetturi ta’ rmonk u rmonkati) li m’humiex probabbli li jkunu jistgħu jipprovdu kull garanzija ta’ sigurtà mill-lat ta’ brejkjar, dawn id-dispożizzjonijiet għandhom ikunu suġġetti għad-dispożizzjonijiet ta’ kompatibilita bejn vetturi ta’ rmonk u vetturi rmonkati; billi l-progress tekniku issa jippermetti li dispożizzjonijiet ta’ kompatibilita mhux biss jiġu adottati iżda jippermettilhom ukoll li jiġu implimentati b’mod korrett;
Billi l-istipulazzjoni ta’ dispożizzjonijiet dwar il--kondizzjonijiet ta’ kompatibilita teħtieġ li jsiru emendi għad-dispożizzjonijiet relatati mal-mezz li jippermetti li l-pressjoni ta’ brejkjar jitqabbel mat-tagħbija u li huma mniżżlin fl-Anness tad-Direttiva tal-Kunsill Nru 74/132/KEE;
Billi d-dispożizzjonijiet relatati mas-sistemi ta’ kontra l-lokkjar tar-roti jiġu adottati f’data aktar tard; billi, sakemm id-dħul fis-seħħ ta’ dawn id-dispożizzjonijiet, huwa konsegwentement meħtieġ li vetturi tal-kategoriji kollha jiġu suġġetti, bl-eċċezzjoni ta’ dawk tal-kategoriji O1 u O2, għad-dispożizzjonijiet ta’ din id-Direttiva, anke jekk huma mgħammra b’mezzi kontra l-lokkjar tar-roti;
Billi din id-Direttiva tipprovdi għal data aktar kmieni tad-dħul fis-seħħ tad-dispożizzjonijiet emendati u billi m’għadux għal dak il għan iġġustifikat li jinżammu d-dispożizzjonijiet tal-paragrafi 2 u 3 ta’ l-Artikolu 2 tad-Direttiva tal-Kummissjoni Nru 74/132/KEE;
Billi d-dispożizzjonijiet ta’ din id-Direttiva huma f’konformità ma’ l-Opinjoni tal-Kumitat dwar l-Adatattament għall-Progress Tekniku tad-Direttivi immirati lejn it-tneħħija tal-Ostakoli Tekniċi lill-Kummerċ fis-Settur tal-Vetturi bil-Mutur,
ADOTTAT DAN IR-REGOLAMENT:
Artikolu 1
Il-Paragrafi 2 u 3 ta’ l-Artikolu 2 tad-Direttiva tal-Kunsill Nru 74/132/KEE tal-11 ta’ Frar 1974 li tadatta għall-progress tekniku d-Direttiva tal-Kunsill tas-26 ta’ Lulju 1971 dwar l-approssimazzjoni tal-liġijiet ta’ l-Istati Membri li għandhom x’jaqsmu mal-mezzi ta’ l-ibbrejkjar ta’ ċerti kategoriji ta’ vetturi bil-mutur u l-karrijiet tagħhom huma mħassra b’effett mid-data ta’ adottazzjoni ta’ din id-Direttiva.
Artikolu 2
1. L-Annessi I, II u IX tad-Direttiva tal-Kunsill Nru 71/320/KEE tas-26 ta’ Lulju 1971 dwar l-approssimazzjoni tal-liġijiet ta’ l-Istati Membri li għandhom x’jaqsmu mal-mezzi ta’ l-ibbrejkjar ta’ ċerti kategoriji ta’ vetturi bil-mutur u l-karrijiet tagħhom, kif emendati bid-Direttiva tal-Kunsill Nru 74/132/KEE tal-11 ta’ Frar 1974, huma emendati kif muri fl-Anness għal din id-Direttiva.
2. Sakemm jidħlu fis-seħħ ħtiġijiet speċjali dwar is-sistemi ta’ kontra l-lokkjar tar-roti, vetturi tal-kategoriji M1, M2, M3, N1, N2, N3, O3 u O4 li huma mgħammra b’dawn is-sistemi huma sottomessi għall-preskrizzjonijiet ta’ din id-Direttiva.
Artikolu 3
1. B’effett mill-1 ta’ Jannar 1976 l-ebda Stat Membru m’għandu, għal raġunijiet li jirrelataw mat-mezzi ta’ brejkijiet:
- jirrifjuta b’rispett ta’ tip ta’ vetura li jagħti l-approvazzjoni tat-tip tal-KEE, li joħroġ id-dokument imsemmi fl-aħħar indent ta’ l-Artikolu 10(1) tad-Direttiva tal-Kunsill Nru 70/156/KEE tas-6 ta’ Frar 1970, jew li jagħti l-approvazzjoni tat-tip nazzjonali; jew
- jipprojbixxi d-dħul fis-servizz ta’ vetturi,
jekk it-mezzi ta’ brejkijiet ta’ din it-tip ta’ vettura jew ta’ vetturi bħal dawn jikkonformaw mad-dispożizzjonijiet tad-Direttiva tal-Kunsill Nru 71/320/KEE tas-26 ta’ Lulju 1971, kif emendata l-aħħar b’din id-Direttiva.
2. B’effett mill-1 ta’ Ottubru 1976 l-Istati Membri:
- ma jistgħux aktar joħorġu d-dokument imsemmi fl-Artikolu 10(1) tad-Direttiva tal-Kunsill Nru 70/156/KEE tas-6 ta’ Frar 1970 fir-rigward ta’ tip ta’ vettura li l-mezzi mezzi ta’ brejkijiet tagħha ma jikkonformax mad-dispożizzjonijiet tad-Direttiva tal-Kunsill Nru 71/320/KEE tas-26 ta’ Lulju 171, kif emendata l-aħħar b’din id-Direttiva;
- jistgħu jirrifjutaw li jagħtu l-approvazzjoni tat-tip nazzjonali fir-rigward ta’ vettura li t-mezzi ta’ brejkijiet tagħha ma jikkonformawx mad-dispożizzjonijiet tad-Direttiva tal-Kunsill Nru 71/320/KEE tas-26 ta’ Lulju 1971, kif emendata l-aħħar b’din id-Direttiva.
3. B’effett mill-1 ta’ Ottubru 1976 l-Istati Membri jistgħu jipprojbixxu d-dħul fis-servizz ta’ vetturi li t-mezzi ta’ brejkijiet tagħhom ma jikkonformawx mad-dispożizzjonijiet tad-Direttiva tal-Kunsill Nru 71/320/KEE tas-26 ta’ Lulju 1971, kif emendata l-aħħar b’din id-Direttiva.
4. L-Istati Membri għandhom jadottaw u jippubblikaw id-dispożizzjonijiet meħtieġa sabiex jikkonformaw ma’ din id-Direttiva mhux aktar tard mill-1 ta’ Jannar 1976 u għandhom jinfurmaw lill-Kummissjoni minnufih b’dan.
Artikolu 4
Din id-Direttiva hija indirizzata lill-Istati Membri.
Magħmula fi Brussel, fil-25 ta’ Lulju 1975.